
A Bihari Szociális Szolgáltató Központ Családsegítő Szolgálata elkészítette a 2012. évi munkájáról készült beszámolót.  
A Városi Szociális Szolgáltató Központ a Berettyóújfalui Körzeti Szociális és Gyermekjóléti Szolgálatot Működtető Intézményi Társulás keretében 2006. január 1-től, 2009. 12. 31-ig végezte a családsegítést Szentpéterszeg községben. Majd 2010. 01. 01-vel létrehozták a Bihari Önkormányzatok Többcélú Kistérségi Társulását és ezen időponttól kezdődően Bihari Szociális Szolgáltató Központra változott intézményünk neve. 
A Családsegítő Szolgálat ellátási területe Berettyóújfalu, Esztár, Gáborján, Hencida, Mezősas, Szentpéterszeg, Tépe, Váncsod, Bakonszeg, Zsáka, Vekerd, Kismarja települések. 

A Bihari Szociális Szolgáltató Központ a tavalyi évben is intézményi társulás keretében végezte a következő szociális alap – és gyermekjóléti alapellátásokat: családsegítést, gyermekjóléti szolgáltatást, gyermekek alternatív napközbeni ellátását, gyermekek átmeneti gondozását.

Intézményünk székhelye: 4100 Berettyóújfalu, Kossuth u. 6. szám. 

A Családsegítő Szolgálat önálló szakmai egységet képvisel, és munkájának hátterét az 1993. évi III. törvény és annak módosításai, illetve az 1/2000. (I.7.) SzCsM rendelet adják. 

A családsegítés szociális vagy mentális problémák, illetve egyéb krízishelyzet miatt segítségre szoruló személyek, családok számára az ilyen helyzethez vezető okok megelőzésére, a krízishelyzet megszüntetésére, valamint az életvezetési képesség megőrzése céljából nyújtott szolgáltatás. 

A Családsegítő Szolgálat területi irodája a 4121 Szentpéterszeg, Fekete Borbála u. 9. szám alatt működik. A lakosság ügyfélfogadási időben keresheti fel a Szolgálatot. Ügyfélfogadási rendünk a következő: 

· Kedd: 7.30-15.00

· Szerda: 7.30-15.00
· Péntek: 7.30-11.30
Ebben az ügyfélfogadási időben vagyunk elérhetőek személyesen, illetve telefonos megkereséseket is fogadunk az alábbi telefonszámon 06-30/97-56-294.
1. TÁRGYI FELTÉTELEK:

A területi irodánk a település központjában, jól megközelíthető helyen található. Az iroda, bútorokkal való felszerelése (zárható szekrény, íróasztal, székek, polcok) megfelel a személyes segítő szakma követelményeinek. A családsegítő szolgáltatás tárgyi adatai alapján elmondható, hogy a családsegítő tevékenységéhez a helyiségek és a kommunikációs felszereltségek megfelelőek. 

A dolgozószobát és a váróhelyiséget a Gyermekjóléti Szolgálattal 
közösen használjuk, irodai berendezések és az irodaszerek biztosítottak számunkra. Alapvető műszaki eszközökkel ellátott területi irodánk (notebook, fénymásoló, nyomtató, mobiltelefon) és a családlátogatásokhoz kerékpárral rendelkezik a családgondozó. 

A Bihari Szociális Szolgáltató Központ, mint gesztortelepülés rendelkezik a szabadidős tevékenységek, szakmai programok lebonyolításához szükséges eszközökkel (matrac, hálózsák, videókamera, dvd lejátszó, projector, szakmai minikönyvtár), melyeket bármikor biztosítanak számunkra. 
2. SZEMÉLYI FELTÉTELEK:

2009. szeptember 01. - 2012. május 31. között a Családsegítő Szolgálat családgondozójaként Nagy Edina dolgozott a településen. 2012. június 01-től, 2012. december 2-ig terjedő időtartamra Lakatos Nóra vette át a családgondozói feladatokat, akit 2012. december 3-tól Ékes-Tornyi Edina váltott. A családgondozói tevékenységet jelenleg 1 fő szociálpedagógus végzettséggel rendelkező szakember látja el. A személyes gondoskodást végző személyek működési feltételeihez előírt képesítési előírással rendelkezik és nyilvántartási száma van. 

A segítő szakmában, a munkánkban az új információk áramlását, alapkészségeink fejlesztését továbbképzéseken szerezzük meg, illetve a Bihari Szociális Szolgáltató Központ a családgondozói részére folyamatosan, szükség szerinti gyakorisággal konzultációs lehetőséget biztosít, ahol szakmai kérdéseket vitatunk meg és esetmegbeszélések folynak. Az aktuális problémák megbeszélésére, egymás szakmai támogatására, és a hatékonyabb segítés érdekében a környék családgondozói szívesen látogatnak el a központunkba. A gesztortelepülés családgondozói szükség esetén minden szakmai helyettesítést ellátnak, biztosítva ezáltal a szolgáltatás állandóságát. 

3. SZAKMAI TEVÉKENYSÉG:

A Családsegítő Szolgálat a Szoc.törvény 64.§ 4. bekezdésében előírt szolgáltatásokat biztosítja a helyi lakosok számára:

· szociális, életvezetési és mentálhigiénés tanácsadás

· anyagi nehézséggel küzdők számára a pénzbeli és természetbeni ellátásokhoz, továbbá szociális szolgáltatásokhoz való hozzájutás megszervezése

· családgondozás, a működési zavarok, konfliktusok megoldásának elősegítésére

· közösségfejlesztő, egyéni és csoportos terápiás programok szervezése

· tartós, fiatal munkanélküliek, adósságterhekkel és lakhatási problémákkal küzdők, szenvedélybetegek, krónikus betegek, fogyatékkal élők és egyéb szociálisan rászorult személyek részére tanácsadás nyújtása

· családokon belüli kapcsolaterősítést szolgáló közösségépítő, családterápiás, mediációs programok, szolgáltatások nyújtása

A családsegítő-és gyermekjóléti szolgálat munkatársai között szoros együttműködés zajlik, egymás jelzőrendszereként működnek és segítik egymás tevékenységét. 

A Szoc. tv. és a Gyvt. konkrétan megfogalmazza a két szolgáltatás tartalmát, a kompetenciahatárokat és az együttműködés módját. Mindkét törvény kimondja azt is, hogy települési szinten jelzőrendszert kell működtetni, hiszen így jut tudomásunkra egy-egy eset, probléma. Az új eset, új jelzés esetén a két szolgálat egymással egyeztet, illetékességről dönt. A családsegítő szolgáltatás keretében indult családgondozás során a szolgáltatásoknak a család tagjait is érintenie kell, az viszont szükséges, hogy a szolgáltatás a gyermekre is kiterjedjen. Ennek alapvető feltétele, hogy a családban élő gyermek érdekei a családsegítő szolgáltatás keretében figyelembe vehetők legyenek. 

A családgondozás a családsegítő szolgálatnál a felnőttek, de akár a fiatalkorúak esetén, az egyén és a család mindennapi élete során felmerülő szociális és mentálhigiénés problémák megoldására, megszüntetésére, a szűkebb és tágabb környezetben felmerülő konfliktusok rendezésére, hosszútávon életvezetési képességének megőrzésére irányul. 
Amennyiben a gyermek érdeke az általános családsegítő szolgáltatás keretein belül nem biztosítható, a gyermekjóléti szolgálat nyújt speciális szolgáltatást. A családgondozás tehát rövid távon, nem ugyanazt a gondozási célt tűzi ki a családsegítő és a gyermekjóléti szolgálatban, de hosszú távon együttesen, ugyanazt az  eredményt igyekszik elérni és tartóssá tenni. 

A családsegítő és a gyermekjóléti szolgálat egyik kiemelt feladata, hogy a kliens problémamegoldásának rendezése érdekében integrálja és koordinálja a szolgáltatások által nyújtott lehetőségeket és eszközöket. A fent említett koordináció feltételezi, hogy a települési szinten a jelzőrendszer a szolgálatok által jól működjön. 

Az 1/2000. (I.7.) SZCSM rendelet értelmében a családsegítő szolgáltatást úgy kell szervezni, hogy az a település teljes lakosságára kiterjedjen. Ez azt jelenti, hogy ha a családsegítő szolgálat tudomására jut a jelzőrendszer által olyan információ, amely alapján valamely egyén vagy család, szociális vagy mentálhigiénés okok miatt segítségre szorul, akkor a családsegítést végző személynek meg kell találnia azt a formát, amellyel az érintett tudomást szerez a szolgálat által nyújtott általános vagy speciális szolgáltatásról, a kapcsolatfelvétel lehetséges módjáról, az együttműködés lehetőségéről, a segítségnyújtás várható kimeneteléről. A szolgáltatást potenciálisan igénybe vevő csak ezen ismeretek alapján van abban a valós döntési helyzetben, hogy mérlegelje, igénybe veszi-e a problémamegoldás érdekében azt a segítő kapcsolaton alapuló szociális szolgáltatást, melyet a családsegítő szolgálat nyújt. A gondozási folyamat során a probléma jellegétől függően vesszük fel a kapcsolatot szolgáltatókkal, intézményekkel, hatóságokkal és szakmai konzultációk segítségével végezzük a komplex családgondozást. 

A tavalyi évben 20 alkalommal végeztünk családgondozást, ebből 2012-ben a gyermekekkel összefüggő családgondozások száma összesen 5 eset. Az ebben érintett gyermekek száma 10 fő volt. A családok önkéntesen kérték a segítséget 13 alkalommal   érdekérvényesítési, 1 esetben anyagi, 5 esetben ügyintézésbeli, valamint 1 esetben családi-kapcsolati problémájukkal összefüggésben.   

Egyéb szolgáltató tevékenységet is elláttunk a 2012-es évben, így különböző szolgáltatásokat közvetítettünk és nyújtottunk az ügyfelek részére, melyeket 74 egyénnek biztosítottunk. Ebben az évben dologi javakat nem közvetítettünk az ügyfelek részére.
A családsegítő szolgálat jogi és pszichológiai esetkezeléseket is végez, és előzetes időpont egyeztetés után jogász és pszichológus kollégánk Berettyóújfaluban fogadja a Szentpéterszegi klienseket. Jogi tanácsadásra és pszichológiai segítségnyújtásra egy esetben sem került sor a 2012-es évben. 

Csoportokban végzett családsegítő tevékenységet 2 alkalommal végeztünk. 20 gyermek részvételével két játszóházat (Húsvéti, Tavaszi) rendeztünk, melyet a Gyermekjóléti Szolgálat családgondozójával közösen bonyolítottunk le. A gyermekek szívesen kapcsolódtak be az általunk szervezett szabadidős programokba, és a szabadidős tevékenységeinkre minden évben nagy kedvvel érkeznek. 
Együttműködési megállapodás alapján végzett tevékenységként, mint a rendszeres szociális segélyben részesülőknek együttműködésre kijelölt szerve, 7 fő álláskereső részére beilleszkedési programszolgáltatást biztosítottunk a 2012-es évben. 
Az aktív korú rendszeres szociális segélyben részesülők számára beilleszkedési tervet készítettünk és segítséget nyújtottunk mentális állapotuk megőrzésében, valamint a munkába való visszajutásukhoz állandó egyéni esetkezelésben részesítjük őket, ennek érdekében folyamatos kapcsolatban vagyunk a helyi önkormányzattal és a munkaügyi kirendeltséggel. 

4. A 2012. ÉVI STATISZTIKAI ADATOK ELEMZÉSE

A tavalyi évben a Családsegítő Szolgálatunk 537 fő ügyfélforgalmat bonyolított le a forgalmi naplónk alapján. A 2011. évhez képest sokkal összetettebb problémával kerestek meg az ügyfelek bennünket. 

A tárgyévben a fenti időpontig 168 fő kliens fordult meg nálunk, melyből 16 fő részéről új kapcsolatfelvétel történt. 
4.1. A szolgáltatást igénybevevők kor és nem szerinti megoszlása

A családsegítő szolgáltatást igénybe vevők köre nem változott az előző évekhez képest, szinte minden korosztályból felkeresnek bennünket. A 2012. évi statisztikai adatokból elmondható, hogy legnagyobb arányban nagykorú, 18-61 év közötti személyek fordultak hozzánk segítségért, ez az ügyfelek 74,4 %-át jelenti. 
A Szolgálatunkkal kapcsolatba kerültek 11,3 %-a a 7-13 éves korcsoportba tartozik. 14,28 %-ot képvisel a 62 éves és annál idősebb korosztály. Elsősorban a nők (az összes megjelentek 59,52 %-a) keresték meg a Szolgálatunkat segítségnyújtás kérése miatt, de a férfiak száma is jelentős (az összes megjelentek 40,47 %-a). 

A statisztikai adatok alapján az igénybe vevők számát az alábbi ábra szemlélteti:

KOR ÉS NEM SZERINTI MEGOSZLÁS

4.2. A szolgáltatást igénybe vevők megoszlása gazdasági aktivitás szerint

A nyilvántartásunk alapján kimutatható, hogy a családsegítő szolgáltatást igénybe vevők gazdasági aktivitása szerint legtöbb ügyfelünk az inaktív keresők (gyes-en, gyet-en lévők, nyugellátásban részesülők) közül kerül ki 43,45 %-ban.  
A második nagy csoportot képviselik, 29,76 %-ot tesznek ki az álláskeresők. A hozzánk forduló kliensekből eltartott gyermek és fiatalkorúak aránya 13,69 %, akikkel nagyrészt a szabadidős programok rendezésekor kerülünk kapcsolatba. Az aktív keresők mindössze 13,09 % -ban választják szolgáltatásainkat. 

A SZOLGÁLTATÁST IGÉNYBE VEVŐK SZÁMA GAZDASÁGI AKTIVITÁS SZERINT

4.3. A családi összetétel megoszlása

A családi összetétel szerinti megoszlásban nagy arányt képviselnek a házastársi, élettársi kapcsolatban élők, akik kiskorú gyermeket nevelnek. Esetükben 32,14 %-ban keresték fel Szolgálatunkat. Az egyedül élő kliensek (47 fő) kimagaslóan nagy számban, 27,97 %-ban jelennek meg a Szolgálatnál. A hozzánk fordultak 12,5 %-a házastársi vagy élettársi kapcsolatban élő gyermek nélküli ügyfelek. Az egy szülő 18 év alatti gyermek(ek)kel pedig 11,3 %-ban kértek segítséget. Az egyéb kategóriába 27 fő sorolható, akikkel elsősorban csoportos foglalkozások alkalmával találkozhattunk. 

4.4. A legmagasabb iskolai végzettség szerinti megoszlás

A szolgáltatásokat igénybe vevők között – az iskolai végzettség tekintetében – nagy arányban a befejezett általános iskolai végzettséggel rendelkező személyek emelkednek ki, 50 %-ot képviselve. A befejezett szakmunkásképző iskolát, szakiskolát végzettek száma is jelentős mértékű (26,19 %), de klienseink többnyire már nem piacképes szakmával rendelkeznek. A településen a magasabb iskolai végzettséggel (szakközépiskola, gimnázium, főislola) rendelkező ügyfelek is igénylik szolgáltatásainkat. 
A következő ábra mutatja meg számunkra, hogyan oszlott meg a 2012-es évben az iskolai végzettség tekintetében a kliensek száma:

A SZOLGÁLTATÁST IGÉNYBE VEVŐK SZÁMA LEGMAGASABB ISKOLAI VÉGZETTSÉG SZERINT

4.5. A szolgáltatást igénybe vevők hozott problémái

A hozott problémák közül a leggyakrabban az ügyintézésben való segítségkérés miatt keresték meg az ügyfelek a Szolgálatot, mely az esetek 40,93 %-át teszik ki. 

Az ügyintézési problémák mellett égető problémát jelent még az információhiányból adódó nehézségek (24,85 %) és az anyagi gondok (23,39 %) leküzdése. A szolgáltatást igénybe vevők hozott problémái között egészségkárosodási (0,87%), lelki-mentális(0,87%), családi-kapcsolati (0,58 %)és életviteli nehézségek (0,58%) is meghúzódnak. 
A 2012. év hozott problémáit az alábbi ábra mutatja:

A SZOLGÁLTATÁST IGÉNYBE VEVŐK HOZOTT PROBLÉMÁI

4.6. A Családsegítő esetkezelések jellege

A Családsegítő Szolgálat szociális, mentális esetkezeléseket (információnyújtás, ügyintézés, segítő beszélgetés, tanácsadás, továbbirányítás, egyéb) nyújt ügyfelei számára, illetve pszichológiai, jogi és egészségügyi esetkezelésekhez biztosítja a hozzáférést. A tavalyi év során 149 alkalommal végeztünk szociális, mentális és egy alkalommal pszichológiai esetkezelést. 
A  2010. évi LXVI. törvény 2010. augusztus 30-ai hatállyal bevezette az iskoláztatási támogatás jogintézményét. Az új jogintézmény célja a tankötelezettség teljesítésének, ezáltal a gyermek helyes irányú fejlődésének elősegítése. Ennek értelmében a gyermek nevelésével, iskoláztatásával járó költségekhez az állam havi rendszerességgel járó nevelési ellátást vagy iskoláztatási támogatást nyújt. 

Ha a gyermek nem teljesítette tankötelezettségét és összegyűlt 10 igazolatlan órája, a jegyzői gyámhatóság végzésben figyelmeztette a szülőt arra, hogy az adott tanévben mulasztott ötvenedik igazolatlan óra után el fogja rendelni az iskoláztatási támogatás felfüggesztését és ezzel egyidejűleg a gyermek védelembe vételét. 
Amennyiben a gyermek továbbra sem teljesítette tankötelezettségét és 50 igazolatlan órája összegyűlt, a jegyzői gyámhatóság felfüggesztésről döntött és védelembe veszette a gyermeket. Az iskoláztatási támogatás felfüggesztése esetén a gyermek után járó iskoláztatási támogatás felhasználásáról a jegyzői gyámhatóság által kirendelt eseti gondnok gondoskodik. 

Eseti gondnoki feladatok ellátására 2012. évben egy gyermek  esetében került sor. 

Kérem a Tisztelt Képviselő – Testületet, hogy a Családsegítő Szolgálat 2012. évi tevékenységéről készült beszámolómat elfogadni szíveskedjenek. 

Szentpéterszeg, 2013. március 29.






Tisztelettel:
Ékes-Tornyi Edina

Szentpéterszeg Község Önkormányzat Képviselő-testülete  megtárgyalta a „Bihari Szociális Szolgáltató Központ Családsegítő Szolgálata 2012. 
    évi munkájáról szóló beszámoló jóváhagyása” című előterjesztést és úgy döntött, hogy elfogadja a Bihari Szociális Szolgáltató Központ Családsegítő Szolgálata  2012. 
    évi munkájáról szóló beszámolót

